Sereka Konseya Merkezî ya Yewîyanê Tabîbanê Tirkan (TTB) Şebneme Korur Fîncanci seba ke derheqê şuxulnayîşê çekanê kîmyewîyan ê dewleta tirke de qisey kerd sey hedefî amebî mojnayene. Fîncanciye ewro çarçeweya cipersayîşê ''propagandaya rêxistine'' yê Serdozgerîya Komere ya Anqara de Îstanbul de keyeyê ci de ameye destbendkerdene.
TTByî derheqê destbendkerdişî de eşkerayîyêke daye û nêrazîbîyayîşê xo mojna.
Eşkerayîye de wina ame vatene: ''Yew bingeyê nê destbendkerdişî û tehqîqatî çin o. Çunke seke sereka ma vatbi îfadeyê aye unsurê sûcî nîyê. TTB pêro nîqaşî çarçewa azadîya îfadeyan de ercneno. Ma do hedefmojnayîş û binpaykerdişanê vera Sereka ma Şebneme Korur Fîncanci qetî qebul nêkenê. Ganî a cade bêra veradayene. Ma do vera kerdişanê neheqan ê îqtîdarî bi wayîrvejîyayîşê Şebneme Korur Fîncanci û TTByî  pawitişê demokrasî, haştî, xoserîya zanistî, azadîya fikrî ya zanyaran û pawitişê weşîya şarî rê dewam bikerê. Şebneme Korur Fîncanci teyna nîya û a rûmeta ma ya!''
